Käisin Tartus TA Looduskaitse Komisjoni  ettekandepäeval, mida peeti botaanikaaia külastuskeskuses. Kuulasin haritud inimeste ettekandeid ja proovisin ka ise rääkida metsaomaniku suhetest loodusega. Kahtlesin ja närveerisin kõvasti, enne kui julgesin mõni aeg tagasi tehtud ettepanekuga nõustuda. Mitte et ma ei teaks või tunneks seda teemat, pigem seepärast, et rääkimisainet on piiratud aja kohta liiga palju ja ega pole ka esinemiskogemust. Rahvas oli heatahtlik ja ühe "maalt ja hobusega" metsamuti jutt kuulati ilusti ära.